BORTLIKOWA CHAŁUPKA
Jedyn cwerg mioł już ze sto lot tymu chałupka wybudowano
Piyknie pod miedzom wyrychtowano
Mioł tam w chałupce piec co w nim kobelińce gorały
I dobrze poszykowany dziedziniec cały
Jak rosa z trowy skapowała
To gynał do ausgusa w kuchni leciała
W ustympie też mioł wygody
Bo i tam nie brakowało mu wody
W antryju mioł komoda,na nij paprotka
Merta i inksze kwiotka
W kuchni był byfyj ,stoł i dżewianno ława
Tam se dziynnie”Bortlik”sniodoł i piył kawa
Wszysko było piyknie wyrychtowane a w sypialce
Mioł sztrołzak położony na leżance
Pierzina była z piyrzo wroblego
A zegłowek ze mchu suszonego
U”Bortlika „było zowdy czysto i pozamiatane
Biołe gardiny w oknach powieszane
Bez lato bywoł w chałupce bardzo mało
Bo mu sie bardzi na dworze podobało
Bez zima zajś mało z chałupki wylazowoł
Siedzioł se w doma,warzył abo czytoł i hajcowoł
Mioł „Bortlik”szpiżarka a tam niczego nie brakowało
Bo se robiył zapasy już bez lato i jesiyń cało
Z pola kuloł przed sobom znejdzone zimioki
A z owsa robiył se hawerfloki
Jabka ,śliwy,grziby,borowki suszone
I słone kyjzy wyndzone
Bez lato na łonce pasły sie kozy co moc mlyka miały
„Bortlikowi ‚rade wydojić sie dały
Z mlyka na zima kyjza se warzył
Potym jom wyndziył i słonom wodom parzył
Kyjza cało zima świyżo sie czimała
Bardzo dobrze szmakowała
Mioł”Bortlik”kłoska i ziorka rżanne w biksach po marmeladzie
A najbardzi mu szmakowały śledzie w czekuladzie
Te śledzie prziwoziył mu z ciepłych krajow jego tata
„Gustlik”co już mioł 164 lata
On sie kamraciył z jednom bocianiom rodzinom
I lotoł do Afryki każdy rok przed zimom
Z tej rży piyk se „Bortlik”chleby
Jak mioł szmak abo w razie poczeby
W rogu w szpiżarce mioł miechy
A wnich uzbiyrane orzechy
Dobrze sie mu w chałupce miyszkało
Mioł fajnych somsiadow i tam mu pasowało
—
Zajonc „Florek”co miyszkoł na miedzy ,yno konsek dali
A z „Borcikym”już lata sie znali
Przilecioł roz do niego cały zafuczany
Aż sie czepoł co tak był znerwowany
„Prziszołech dać ci „Borcik”dobro rada
Wykludź sie -bo sam budujom ałtostrada
Widziołech tam daleko za tymi krzokami
Stojom maszyny a ludzie jeżdżom wielkimi ałtami
Jedni z jakimiś papiorami lotajom
A widać że wszyjscy sie śpiychajom”
Jeronie”Bortlik” na miedzy miyszkoł już sto lot
A teraz sie musioł kludzić a to flot
Szukoł cały dziyń i noc cało
Miejsca co by sie na chałupka nadowało
Lotoł po miedzach,polach i łonce
Pomogały mu szukać znajome żaby i zajonce
Aż znejdli prozno nora od lisa wykopano
Co była zatela wielko i dobrze schowano
Teraz musioł sie cwerg gibko uwijać
Żeby nora wyporzondzić,dziury deskami pozabijać
Zrobiył se okna,poświynciył na to sztyry godziny
Ale bydzie mog se powiesić te biołe gardiny
Delowka piyknie wyrychtowoł
I już do przekludzki sie szykowoł
Całe szcynści mioł na dwóch kołkach wozek mały
Na nim musioł przekludzić dobytek cały
Wykopy mioł z leżankom i byfyjym,na wozek nie chciały wlyźć
Musioł ich ze zajoncami niyść
Dobrze że na wiosna”Bortlikowi”kludzić sie trefiyło
Bo na jesiyń mocka wiyncy do wywieziynio by było
Miołby zrobiony już forot na zima
A na wiosna w szpiżarce prawie nic ni ma
Ledwa zdonżył sie wykludzić, zajonce pomogać zdonżyły
Bo bagry i ałta coroz bliży chałupki jeździyły
Jedyn bager był już ganc blisko jak sie cwergowi spomniało
Że dziesiynć sikorczych jajec w chałupce zostało
Kupiył ich od jednej sikorki
Kero mu przinosiyła jajca co dwa wtorki
Już bager targoł ziymia zieleźnymi pazurami
Wyruwoł wszysko i z korzyniami
Był już ganc blisko wele”Bortlikowej” chałupki
Wszyska ziymia co wykopoł suł na kupki
„Bortlik był wylynkany ,ze strachu mioł oczy jak torki
Ale żol mu było tych jajec od sikorki
Wparzył do chałupki,łapnył koszyk z jajcami w ostatnij chwili
Wytargoł na dwor,obstoł i widzioł jak mu ludzie chałupka obulyli
Do dzisiej miyszko”Bortlik”w tej nowej co se jom wyrychtowoł
Suszonymi kwiotkami ściany wytapetowoł
Tepichy mo ze słomy uplecone
A dwiyrze dymbowe,piyknie wyrzeźbione
Plac przed chałupkom wyflojstrowany biołymi kamiyniami
W oknach mo doniczki z kwiotkami
W zegrodce też mo kwiotka na parada
A tam kaj mił staro chałupka je teraz ałtostrada
Marietta Nikel
szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn unk szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn smo_Latn szl_Latn pol_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn mri_Latn